b'\n_START_ARTICLE_\nBarlind\n_START_SECTION_\nKjennetegn\n_START_PARAGRAPH_\nBarlinden er eviggr\xc3\xb8nn, og forekommer b\xc3\xa5de som et tre med \xc3\xa9n stamme, et tre med flere stammer, eller n\xc3\xa6rmest som en busk. Den blir normalt ikke over 10 meter h\xc3\xb8y, men kan n\xc3\xa5 opp i ca. 20 meter h\xc3\xb8yde._NEWLINE_Rotnettet best\xc3\xa5r av tett forgrenede hovedr\xc3\xb8tter, som n\xc3\xa5r dypt ned, og mange trevlede og overflatiske finr\xc3\xb8tter. _NEWLINE_Barlinden har kjerneved, og den smale kjernen er gulhvit. Veden for\xc3\xb8vrig er hard og r\xc3\xb8dbrun. Barken er f\xc3\xb8rst gr\xc3\xb8nnlig, s\xc3\xa5 blir den brun med smale strimler. Gammel gren- eller stammebark skaller av i flak og avsl\xc3\xb8rer derved den r\xc3\xb8de, oranger\xc3\xb8de, gule eller brune underbark. _NEWLINE_Knoppene er spredte, sm\xc3\xa5, eggformede og gr\xc3\xb8nne. Baret er som regel buskete, med flate, lansettformede, myke og m\xc3\xb8rkegr\xc3\xb8nne n\xc3\xa5ler; oversiden av baret er glinsende, undersiden er matt. N\xc3\xa5lene  blir 1-4 cm lange og 2-3 mm brede. N\xc3\xa5lene sitter i spiraler rundt kvisten. N\xc3\xa5lene sitter ogs\xc3\xa5 i to plan, derfor er spiralm\xc3\xb8nstret bare tydelig p\xc3\xa5 ferske, vertikale skudd. _NEWLINE_Hannblomstene er samlet i en raklelignede stand, mens hunnblomstene er enslige eller f\xc3\xa5 sammen. Hannblomstene er sf\xc3\xa6riske i formen med en diameter p\xc3\xa5 3-6mm. Hannblomstenes pollen spres tidlig p\xc3\xa5 v\xc3\xa5ren._NEWLINE_Konglen er en spesielt utformet frukt som er b\xc3\xa6rlignende akkurat som hos einer. Hver kongle inneholder et eneste fr\xc3\xb8 som er 4-7 mm langt og som omgis av en myk, b\xc3\xa6rlignende kappe med skarp skarlagensr\xc3\xb8d farve. Hele frukten er 8-15 mm b\xc3\xa5de i bredde og lengde og har en \xc3\xa5pning i enden. Frukten modner etter 6-9 m\xc3\xa5neder etter pollineringen og er en delikatesse for fugler. Smaken p\xc3\xa5 fruktkj\xc3\xb8ttet er s\xc3\xb8tlig. Fruktkj\xc3\xb8ttet er det eneste p\xc3\xa5 barlinden som ikke er giftig. De harde fr\xc3\xb8ene g\xc3\xa5r uford\xc3\xb8yd gjennom fuglenes ford\xc3\xb8yelsessystem og blir p\xc3\xa5 denne m\xc3\xa5ten spredt. Det tar 2-3 m\xc3\xa5neder f\xc3\xb8r fr\xc3\xb8ene spirer.\n_START_SECTION_\nBruk\n_START_PARAGRAPH_\nBarlindgreiner er meget b\xc3\xb8yelige, og ble tidligere brukt til buer, armbr\xc3\xb8st og ulike redskaper. _NEWLINE_Basten (underbarken) er meget seig, og ble brukt til tauverk p\xc3\xa5 samme m\xc3\xa5te som basten av lind (derav navnet barlind)._NEWLINE_Baret, med eller uten frukter, er brukt som pyntegr\xc3\xb8nt, s\xc3\xa6rlig til binding av kranser._NEWLINE_Den harde veden er velegnet til finere snekkerarbeider, og som svartbeiset g\xc3\xa5r den under navnet \xc2\xabtysk ibenholt\xc2\xbb. Veden er naturlig brunr\xc3\xb8d i farven._NEWLINE_Fruktkj\xc3\xb8ttet er blitt brukt til marmelade.\n_START_SECTION_\nGiftighet\n_START_PARAGRAPH_\nB\xc3\xa5de n\xc3\xa5lene, barken og fr\xc3\xb8ene inneholder alkaloider (A + B Taxiner) som er giftig for pattedyr (spesielt hester og muldyr), og mennesker. Plantedelene er giftige b\xc3\xa5de i frisk og t\xc3\xb8rket tilstand._NEWLINE_Det hevdes imidlertid at enkelte hjortedyr, samt kaniner og katter skal v\xc3\xa6re motstandsdyktige mot giften._NEWLINE_Alkaloidene gj\xc3\xb8r at hjertet sl\xc3\xa5r saktere og kan gi hjertearytmier, og giften kan ogs\xc3\xa5 skape problemer med ford\xc3\xb8yelse og hyperventilering. Uttrekk fra 50 til 100 g friskt plantemateriale kan v\xc3\xa6re d\xc3\xb8delig dose for et menneske. For hester, kyr og sauer kan inntak av 100 -200 g plantemateriale v\xc3\xa6re d\xc3\xb8delig. Forgiftning kan ogs\xc3\xa5 f\xc3\xb8re til varige leverskader b\xc3\xa5de p\xc3\xa5 dyr og mennesker._NEWLINE_De fleste ulykker skjer ved at sm\xc3\xa5 t\xc3\xb8rkede plantedeler etter beskj\xc3\xa6ring blandes med h\xc3\xb8y eller kommer p\xc3\xa5 beiteomr\xc3\xa5der for hester, der barlind blir brukt som hekk rundt beitet._NEWLINE_De r\xc3\xb8de fr\xc3\xb8kappene som omgir fr\xc3\xb8ene er imidlertid ikke giftig, og er en delikatesse for fugler._NEWLINE_I henhold til Giftinformasjonssentralen, skal man kontakte Akuttmedisinsk kommunikasjonssentral p\xc3\xa5 telefon 113 etter \xc3\xa5 ha f\xc3\xa5tt i seg s\xc3\xa5 lite som ett fr\xc3\xb8.\n_START_SECTION_\nMedisinsk bruk\n_START_PARAGRAPH_\nAv barlindbark og n\xc3\xa5ler utvinnes virkningsstoffet paclitaxel som brukes for \xc3\xa5 hindre spredningen av kreftceller.'